钦定古今图书集成/明伦汇编/官常典/第270卷 > 钱勰
## 钦定古今图书集成/明伦汇编/官常典/第270卷 > 钱勰

按《宋史钱惟演传》：“勰字穆父，彦远之子也。生五岁，日
诵千言。十三岁，制举之业成。熙宁三年，试应，既中秘
阁选，廷对入等矣。会王安石恶孔文仲策迁，怒罢其
科，遂不得第。以荫知尉氏县，授流内铨主簿。判铨陈
襄尝登进班簿，神宗称之。襄曰：‘此非臣所能，主簿钱
勰为之耳’。明日召对，将任以清要官。安石使弟安礼”
来见，许用为御史，勰谢曰：“家贫母老，不能为万里行。”
安石知不附己，命权盐铁判官，历提点京西、河北、京
东刑狱。元丰定官制，勰方居丧，帝于左司郎中格目
书其姓名，须终制日授之。奉使吊高丽，外意颇谓欲
结之以北伐。勰入请使指，帝曰：“高丽好文，又重士大
夫家世所以选卿，无他也。”乃求吕端《故事》以行，凡馈
饩非故所有者，皆弗纳。归次紫燕岛，王遣二吏追饷
金银器四千两，勰曰：“在馆时既辞之矣，今何为者？”吏
泣曰：“王有命，徒归则死，且左番已受。”勰曰：“左右番各
有职，吾惟例是视。汝可死，吾不可受。”竟却之。还，拜中
书舍人。元祐初，迁给事中，以龙图阁待制知开封府。
老吏畏其敏，欲困以事，导人诉牒至七百勰，随即剖
决，𥳑不中理者，缄而识之，戒无复来。阅月听讼，一人
又至，呼诘之曰：“吾固戒汝矣，安得欺我？”其人谰曰：“无
有。”勰曰：“汝前诉云云，吾识以某字。”启缄示之，信然。上
下皆惊咤，宗室贵戚为之敛手，虽丞相府谒吏干请，
亦械治之。积为众所憾，出知越州，徙瀛州。召拜工部、
户部侍郎，进尚书，加龙图阁直学士，复知开封，临事
益精。苏轼乘其据案时遗之诗，勰操笔立就以报。轼
曰：“电扫庭讼，响答诗筒，近所未见也。”哲宗莅政，翰林
缺学士，章惇三荐林希，帝以命勰，仍兼侍读。以尝行
惇谪词，惧而求去。帝曰：“岂非鞅鞅非少主之臣，硁硁
无大臣之节者乎？朕固知之，无庸避也。”尝侍经幄，帝
留与之语曰：“台臣论徐邸事，其辞及郑雍。小人离间
骨肉如此，若雍有请，当付卿以美。”诏慰安之。既而雍
章至，勰答诏云：“弗容群枉，规欲动摇。朕察其厚诬，力
加明辨。夫何异趣，乃尔乞身。”帝见之，谓能道所欲言
者。惇因是极意排诋，讽全台攻之。言不己，罢知池州，
卒于官，年六十四。讣未至，帝犹即其从弟景臻问安
否。元符末，追复龙图阁学士。